REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/466-14

6. maj 2105. godine

B e o g r a d

Z A P I S N I K

SA DEVETNAESTE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA

ODRŽANE 22. DECEMBRA 2014. GODINE

 Sednica je počela u 7,55 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Biljana Ilić Stošić, Dubravka Filipovski, Ljibuška Lakatoš, Aida Ćorović, Vera Paunović i Olena Papuga, Elvira Kovač, Sulejman Ugljanin članovi Odbora.

 Sednici nisu prisustvovali članovi Odbora: Milanka Jevtović Vukojičić, Zlata Ćerić, Suzana Šarac, Slobodan Perić, Vladica Dimitrov, Stefana Miladinović, i Biljana Hasanović Korać.

 Sednici je prisustvovao Enis Imamović, narodni poslanik.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

 1. Razmatranje Predloga zakona o budžetu Republike Srbije za 2015. godinu, Razdeo 3. Glava 3.19 – Kancelarija za ljudska i manjinska prava, koji je podnela Vlada (broj 400-4598/14 od 17. decembra 2014. godine).

 Članovi Odbora su jednoglasno PRIHVATILI predloženi Dnevni red.

 PRVA TAČKA DNEVNOG REDA: Razmatranje Predloga zakona o budžetu Republike Srbije za 2015. godinu, Razdeo 3. Glava 3.19 – Kancelarija za ljudska i manjinska prava, koji je podnela Vlada (broj 400-4598/14 od 17. decembra 2014. godine)

 Predsednik Odbora je otvorio sednicu i pozdravio prisutne predstavnike Kancelarije za ljudska i manjinska prava, direktorku Suzanu Paunović, i višu savetnicu Danijelu Janković. On je ukazao da na današnjoj sednici treba da se usvoji izveštaj koji će ovaj odbor podenti Odboru za finansije, republički budžet i kontrolu trošenja javnih sredstava, u skladu sa onim nadležnostima koje imamo kada je u pitanju Kancelarija za ljudska i manjinska prava, jer smatra da Odbor ima puni kapacitet da predloži promenu razdela 3. Glava 3.19 sredstava koja su raspodeljena za Kancelariju za ljudska i manjinska prava. Na žalost, kao i skoro svim institucijama u okviru budžetskih korisnika i ovoj Kancelariji su dodeljena znatno manja finansijska sredstva. Suzana Paunović se zahvalila na saradnji sa Kancelarijom za ljudska i manjinska prava tokom ove godine. Veruje da će se saradnja nastaviti na isti način i u narednoj godini. Pre svega zbog spremnosti Odbora da razmatra ovu mogućnost povećanja budžeta za narednu godinu za Kancelariju za ljudska i manjinska prava. Prisutne je upoznala sa informacijom da su u 2014. godini budžetom imali opredeljena sredstva u iznosu od 373.907.000 dinara, i da su ta sredstva Predlogom budžeta za 2015. godinu umanjena za 18.178.000 dinara. Konstatovala je da se ne radi o prevelikim sredstvima sa stanovišta celokupnog budžeta, ali za Kancelariju za ljudska i manjinska prava to su izuzetno značajna sredstva. Navela je da od ukupnih sredstava 240.000.000 dinara je ove godine opredeljeno za rad Nacionalnog saveta, a preostali deo sredstava od 330.000.000 dinara je razlika za redovno funkcionisanje Kancelarije za ljudska i manjinska prava. Navela je da imaju veliki broj aktivnosti u pregovaračkom poglavlju 23 i povodom učešća u Akcionom planu za manjine. Kazala je da treba da se sprovodu i aktivnosti vezane za donošenje nove Strategije za unaprđenje položaja Roma do 2020. godine i akcionog plana za njeno sprovođenje. Takođe je podsetila da je usvojena Strategija i Akcioni plan za prevenciju i zaštitu od diskriminacije. Navela je da imaju obavezu da formiraju posebno telo koje će koordinirati njihovim radom. Naglasila je da je Kancelarija inicirala i uspostavljanje posebnog mehanizma za praćenje preporuka ugovornih tela Ujedinjenih nacija, prema ratifikovanim međunarodnim ugovorima. Podsetila je da Srbija u ovom trenutku ima 298 preporuka koje su upućene Vladi Srbije koje se do sada nikada nisu pratile, kako se implementiraju, ko je za njih odgovoran. Istakla je da se ove aktivnosti ne mogu sprovesti ukoliko se sredstva umanje. Naglašava da se ne traže nova sredstva, veća sredstva, već da ako postoji mogućnost da se ostane na nivou sredstava koja su bila opredeljena za 2014. godinu. Istakla je da je Vladina Kancelarija za ljudska i manjinska prava, od ovako skromnih sredstava uspela da uštedi preko 24.000.000 dinara, smanjeni su rashodi za putovanja, upotreba službenih vozila, troškovi telefona, što podrzumeva potpunu racionalizaciju troškova na nivou Kancelarije. Konstatovala je da su kroz rebalanas dobili znatno manje sredstava u odnosu na ono što je bilo na samom početku godine. Zahvalila je na spremnosti i razumavanju koliko je Kancelariji za ljudska i manjinska prava važno da ostane na obimu sredstava iz ove godine.

 Predsednik Odbora, je izneo stav da obrazloženje koje je dato jasno ukazuje na nadležnost Kancelarije, na poslove koji je očekuju. Osvrnuo se na nedavno održane izbore za nacionalne savete nacionalnih manjina, i istakao da saveti treba da funkcionišu u punom kapacitetu u 2015. godini. Naveo je da nas očekuje implementacija različitih preporuka, ne samo u Ujedinjenih nacija, kao i akcioni plan koji treba da zaživi, i smatra da su to sve razlozi koji su vrlo jasno opredeljeni u izlaganju direktorke Kancelarije za ljudska i manjinska prava. Predložio je, ukoliko se niko ne javlja za reč da predstavi koji je to izveštaj koji će uputiti Odboru za finansije.

 Sulejman Ugljanin se javio za reč i kazao da treba da se svi priključe štednji, ali istovremeno da se povede računa kako ne bi stao život. Pomenuo je da je svima poznato da je Vlada usvojila pogram za povratak izbeglih i raseljenih Bošnjaka opštine Priboj, u vreme događaja 90-tih godina. Taj program nikada nije odbačen, međutim u budžetu za ovu godinu sredstava nije bilo za ono što se usvojilo. Naglašava da je to jedan od ključnih problema i jedan veliki ispit kakav iskren odnos postoji prema manjinama. Napominje da je jedan od najtežih manjinskih pitanja problem kada su Bošnjaci samo zbog druge nacionalne pripadnosti bili proterani iz velikog dela opštine Priboj. Konstatuje da je napravljen veliki korak od strane Vlade Republike Srbije, da se dve godine radilo na tom programu, napravljeno je preko 50 kuća; obnovljeno preko 50; napravljene 22 nove kuće, i trebalo je da se ove godine uradi još nešto. Naglasio je da se zauzme stav da se izdvoje sredstva da se taj program nastavi i omogući Bošnjacima koji su prognani, da se vrate svojim kućama. Navodi da je to njegov konkretan predlog. Predložio je izgradnju 70 km puta za Bošnjake i za ostale građane opštine Priboj, kako bi ljudi mogli da dođu do kuća koje su obnovili ili napravili, kako bi se omogućio održivi povratak i opstanak. Drugi zahtev jeste da se traži od nadležnih organa odnosno Vlade Republike Srbije, da nađe način da se u najkraćem roku u ovaj budžet uvrste sredstva sa kojima će se moći pristupiti realizaciji strategije koja još nije usvojena. Podseća da se treba usvojiti strategija za angažovanje manjinskih pitanja. Informisso je prisutne da je 5. maja ove godine bio Štefan File, visoki komesar za proširenje, u Skupštini Srbije tražio da se usvoji program i strategija i da se iskreno pristupi realizaciji nacionalne strategije za rešavanje manjinskih pitanja u Srbiji. Ako hoćemo to da radimo, neophodno je da sva nadležna ministarstva, počev od Ministarstva za saobraćaj odnosno putnu infrastrukturu, energetsku infrastrukturu, i druga ministarstva ugrade u svoj budžet određena sredstva sa kojima žele da olakšaju život manjinama. Naveo je da sve manjine u Srbiji uglavnom žive u istoj sredini u kojoj živi i većinski narod u nedovoljno razvijenim područjima. Naglasio je da je to njegov lični stav. Izjavio je da će i na Skupštini tražiti da se odloži podnošenje Izveštaja. Poziva se na Uredbu iz 2009. godine o formiranju Republičkog odnosno Nacionalnog saveta za manjine. Rekao je da Kancelariji za ljudska i manjinska prava treba još minimum 52.000.000 dinara, prema proračunima. Time se ne rešava ništa ukoliko ministar energetike ne kaže da hoće u tim sredinama ljudima da vrati nadu u život i da uradi nešto po tom pitanju. Zatim se nadovezao na Ministarstvo obrazovanja, Ministarstva kulture, medija za manjine. Njegov predlog je da se ne prihvate nikakva brzinska rešenja, nego da se ako treba odloži, da se porazgovara sa premijerom, da se usvoji nešto što je logično i da se radi zaista iskreno. Pozvao se na Uredbu kojom se definišu sredstva za sve nacionalne savete u prošloj godini za Nacionalna veća Bošnjaka, prema aktivnostima, prema broju Bošnjaka i Albanaca koji su diskriminisani. Informisao je prisutne da je neko napisao da u Preševu ima samo 264 Albanca, što nije tačno, i da se samo kod finansiranja nacionalnog saveta koristi ta brojka. U svim drugim slučajevima, kao kod lokalne samouprave koriste se brojke da ih ima tridesetak hiljada. Upozorio je da ako se to ne ispravi doći će se u situaciju da nas albanska manjina tuži, da izgubimo na sudu. Zato predlaže da se ova rasprava odloži, da se sa premijerom, sa nadležnim ministrima konsultuje i da se usvoji jedan logičan predlog budžeta. Naglasio je da će biti protiv usvajanja ovakvog predloga kakav je dat.

 Predsednik Odbora je izjavio da je legitimno pravo da se traži odlaganje, i da će zahteva za odlaganje biti verovatno i na plenarnoj sednici. Složio se sa prethodnim govornikom da je tačno ono što je rekao o nacionalnim manjinama, bilo gde da žive na prostoru Republike Srbije, to ima veze sa svakim ministarstvom, od prosvete, kulture, informisanja do zdravstva, energetike, pa i Kancelarije Vlade Republike Srbije, ali na današnjoj sednic razamtrao budžet Kancelarije za ljudska i manjinska prava, dakle ona nije deo jednog ili drugog ministarstva u kojima postoje problemi koji su artikulisani. Naveo je da je zakazao sednicu sa preciznim dnevnim redom koji je usvojen na početku, i da se razgovara o poziciji razdela Kancelarije za ljudska i manjinska prava, gde se pokušava tražiti od Odbora za finansije da se poveća iznos od 18.500.000 dinara, kako bi bio isti u ravni sa prethodnim iz 2014. godine. . Opseg poslova Kancelarije u 2015. godini biće obimniji, veći za najmanje 30%. Dakle sa 30% više aktivnosti u narednoj godini, sa 18 miliona manje, to je jedan od razloga, da se ovakav predlog uputi Odboru za finansije. Što se tiče same plenarne rasprave, podelio je mišljenje sa kolegom Ugljaninom, verujući da će se tu otvoriti ozbiljna rasprava na samom početku, od 10 časova kada krene plenarna sednica.

 Sulejman Ugljanin, izneo je mišljenje da je za to da se predloži logično mišljenje. Naveo je da predstoji veliki broj aktivnosti koje će ova Kancelarija imati po pitanju delotvornog učešća manjina u javnom životu. Moraće se putovati sa kraja na kraj Srbije, zbog nedovoljnog broja sudija, tužilaca, policajaca. Smatra da Kancelarija neće moći da ostvari ni minimum aktivnosti. Navodi da je veći broj nacionalnih saveta ove godine, a manje novčanih sredstava. Smatra da će Kancelarija imati čitav tim na teritoriji Srbije, da radi sa ljudima i misli da bez 52.000.000 dinara neće moći da ostvari svoju ulogu, i smatra da je bolje da se ugasi nego samo da figurira.

 Predsednik Odbora je predložio je da Odbor usvoji Izveštaj koji će se uputiti Odboru za finansije, sledeće sadržine:

 „Odbor je, u skladu sa članom 173. stav 2. Poslovnika Narodne skupštine, odlučio da predloži Odboru za finansije, republički budžet i kontrolu trošenja javnih sredstava da podnese amandman na Predlog zakona o budžetu Republike Srbije za 2015. godinu, Razdeo 3. Glava 3.19 – Kancelarija za ljudska i manjinska prava, kojim bi se Kancelariji za ljudska i manjinska prava obezbedila sredstva po osnovu prihoda iz budžeta (izvor 01) u iznosu od 373.907.000 dinara, što je isti iznos sredstava koji je bio predviđen Zakonom o budžetu Republike Srbije za 2014. godinu. Mišljenja smo da sredstva predviđena Predlogom zakona o budžetu Republike Srbije za 2015. godinu po osnovu prihoda iz budžeta u iznosu od 355.729.000 dinara nisu dovoljna, imajući u vidu značajno povećan obim posla koji će Kancelarija obavljati u vezi otvaranja pregovačkog poglavlja 23 u pregovorima sa Evropskom unijom, kao i po osnovu međunarodno preuzetih obaveza i preporuka ugovornih tela Ujedinjenih nacija.

 Za isvestioca Odbora na sednici Odbora za finansije, republički budžet i kontrolu trošenja javnih sredstava određen je Meho Omerović, predsednik Odbora.“

 Predsedavajući je stavio na glasanje Predlog izveštaja. Konstatovao je da je Odbor usvojio Izveštaj, sa jednim glasom protiv, koji će biti upućen Odboru za finansije.

 Sednica je zaključena u 8.27 časova.

SEKRETAR ODBORA PREDSEDNIK ODBORA

Rajka Vukomanović Meho Omerović